憐貓示內
作者：陳著
朝代：宋

paragraphs: 黑花一銜蟬，畜之今幾年。
捕攫奔走捷，巧黠乃其天。
一臠亦割啗，分與眠席眠。
邇來主人出，出久厨無煙。
罄室鼠輩少，時得聊自延。
不就鄰婦呼，甯饑肯垂涎。
夜寒身無棲，竈窟恬餘暄。
灰染突塵涴，毛色非舊鮮。
主人來歸初，繞室如訴冤。
旁人固不解，主人當知憐。
云何云可惡，惡彼身攣拳。
依隨行坐閒，呵叱加笞鞭。
不念昔可愛，惟惡今非前。
本來是一物，色改愛遂遷。
吁嗟乎貓乎，豈獨於貓然。
人於夫婦閒，情義亦罕全。
花顔少年時，偎倚心相纏。
皤皤白髮垂，相醜亦相妍。
吁嗟乎人乎，有耳聽我言。
人生七十稀，能得幾時安。
毋以私自賊，同室操戈鋋。
舉案與齊眉，當如孟光賢。
糟糠不下堂，當與宋弘肩。
不然祇自苦，於我何益焉。
我賦我婦讀，一笑願不愆。